Kanse is goed dat Faf sal aanhou skopOndersteuners sal hoop dat Faf de Klerk die bal meer sal laat loop teen Wallis. Foto: ANA. Faf de Klerk is as die speler van die wedstryd aangekondig in Sondag se Wêreldbeker-kwarteindstryd teen Japan in Tokio, ondanks sy geskoppery wat tot groot frustrasie lei. Die blonde skrumskakel het ’n sleutelrol in Makazole Mapimpi se eerste drie gespeel, hy het ’n lekker drie van sy eie gedruk, hy het sewe keer met die bal gehardloop en 36 keer die bal uitgegee. Maar gemakstoel-rugbykenners is van mening dat hy ook die bal ontelbaar kere weggeskop het. En dít heel onnodig. De Klerk skop die bal só gereeld agter losgemale en skrums weg, dat internetgrapjasse hom “Gaan Skop de Klerk” in ’n video herdoop het. Wanneer hy sy voet só uitsteek, kan jy maar weet hy gaan skop. Maar, sê Conrad Breytenbach, hoewel De Klerk se geskoppery tot frustrasie lei, dit definitief onder opdrag is. Breytenbach het destyds saam met die legendariese Joost van der Westhuizen vir die Blou Bulle op skrumskakel diens gedoen. Hy het ook die Pretorianers se eerste drie in hul suksesvolle 1998-Curriebeker-eindstryd teen die WP op Nuweland gedruk, terwyl hy ook vir die Blitsbokke uitgedraf het. De Klerk vier sy drie teen Japan.(20 Oktober 2019) (Foto: AP Photo/Mark Baker) “Soos wat ek dit verstaan, gebruik die Springbokke dit as ’n taktiek wanneer daar nie veel [aanvalsgewys] aan die gang is nie en die bal stadig is. Hulle probeer dan om veld te wen deur die bal weg van hul eie doellyn te skop,” het Breytenbach aan Maroela Media gesê. “Dit is byvoorbeeld ’n baie makliker opsie as om met 20 fases te probeer om 20 meter se veldgebied te wen; die hele span weet waarskynlik wat van hulle verwag word wanneer die bal só geskop word. “Dit was egter uiters frustrerend teen Japan omdat ons dit ook gedoen het as ons omgekeerde besit – die gevaarlikste vorm van besit – bewerkstellig het. Ons het dan basies onmiddellik net weer die bal terug na hulle geskop.” Volgens Breytenbach het die taktiek teen Japan gewerk – die “Ferrari’s” het hulle moeg gehardloop en nie juis ver gevorder nie. Hy voorspel dat De Klerk sal aanhou met sy skoppe teen Wallis in die naweek se halfeindstryd. “Dit is glad nie mooi nie, maar dit is ’n effektiewe benadering, want ons kry genoeg tyd om ons verdedigingslyne te organiseer wanneer daardie skoppies kom.”